Coligny-moordsaak ‘moet vinnig afgehandel word’Pieter Doorewaard en Phillip Schutte in die Coligny-landdroshof (26 Junie 2017). Foto: ANA Die pa van die 16-jarige seun van Coligny wat dood is nadat hy volgens die staat van ŉ bewegende bakkie af gegooi is, het Maandag gesê hy wil hê die hofverrigtinge in die saak moet vinnig afgehandel word. “Ek wil hê hierdie saak moet so vinnig as moontlik afgehandel word,” het Sakkie Dingake buite die Coligny-landdroshof gesê waar Pieter Doorewaard (26) en Phillip Schutte (34) kort vantevore verskyn het. Die twee mans staan tereg vir die moord op Matlhomola Jonas Mosweu (16). Maroela Media het vroeër berig Doorewaard en Schutte het Maandag net vlugtig in die hof verskyn voordat die saak tot 7 Augustus uitgestel is sodat die direkteur van openbare vervolging ŉ besluit oor die saak kan neem. Doorewaard en Schutte het die hof binnegekom sonder om na Mosweu se familie, wat in die hof gesit het, te kyk. Dingake het ŉ paar keer voor die hofverrigtinge begin het aan die mans gesê om hul koppe op te lig. “Hou julle koppe op, hoekom kruip julle weg?” het hy gevra. Dingake en sy vrou, Agnes Mosweu, het skuins oorkant die beskuldigdes se familie in die hof gesit. Die staat beweer Doorewaard en Schutte het op 20 April vir Mosweu agterop ŉ bakkie gedwing voordat hulle hom later van die bewegende bakkie afgegooi het. Die seun is kort hierna aan sy beserings dood. Die twee beskuldigdes ontken dat hulle Mosweu van die bakkie afgegooi het en sê Mosweu het van die bakkie afgespring. Volgens die mans het hulle Mosweu en nog ŉ kind in hul werkgewer se landerye betrap waar hulle sonneblomme gesteel het. Hulle het glo vir die seuns gesê om op hul bakkie te klim om hulle na die polisiestasie te kan neem. Een seun het weggehardloop en Mosweu het agterop die bakkie geklim. Mosweu se dood het tot gewelddadige betogings in die Noordwes-dorp gelei waartydens huise en vragmotors afgebrand en winkels geplunder is. Maandag het ŉ paar EFF-lede buite die hof “Kill the boer, kill the farmer” gedreunsing toe die twee beskuldigdes die hof verlaat het. Die polisie het die singery egter vinnig stopgesit. Doorewaard en Schutte is op 8 Mei op borgtog van R5 000 elk vrygelaat. Die NVG se aansoek om te appelleer teen die borgtog wat aan die mans toegestaan is, is intussen van die rol geskrap.